Koeaika pitenee puoleen vuoteen, takaisinottovelvoitteen kesto lyhenee ja pitkäaikaistyöttömän voi palkata ilman perustetta määräaikaiseksi.

Eduskunta hyväksyi tänään työsopimus- ja sairausvakuutuslakien muutokset, jotka tulevat voimaan vuoden alussa. Koeaika pitenee kuuteen kuukauteen ja työnantajalla on oikeus jatkaa koeaikaa, mikäli työntekijä on ollut poissa töistä työkyvyttömyyden tai perhevapaan takia.

Samalla myös työnantajan takaisinottovelvoitetta lyhennetään yhdeksästä neljään kuukauteen. Jos työsuhde on kestänyt 12 vuotta, takaisinottoaika on puoli vuotta.

Pitkäaikaistyöttömän voi vastedes palkata määräaikaiseen työsuhteeseen ilman erityistä perusteltua syytä. Työsuhteen voi siis solmia määräaikaiseksi, vaikka työvoiman tarve olisi pysyvää.

Muutosten tarkoituksena on vähentää uuden työntekijän palkkaamiseen liittyviä työnantajan riskejä.

Naispuolisen työntekijän perhevapaista aiheutuvia vanhemmuuden kustannuksia tasataan maksamalla työnantajalle 2 500 euron kertakorvaus.

Lain muutosten puolella on ollut esimerkiksi pk-yritysten etujärjestö Suomen Yrittäjät, jonka mukaan muutokset kannustavat palkkaamaan työntekijöitä.

Vastustajat ovat pitäneet koeajan pidentämistä, takaisinottovelvoitteen lyhentämistä ja pitkäaikaistyöttömän perusteetonta määräaikaisuutta palkansaajan aseman heikentämisenä. Vaikutusarvioita on myös pidetty puutteellisina.